**Te privesc orfană de lacrimi**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

umbră de pasăre cu aripi frânte ,

corbii plutesc în pântecul unei clipe

eterne pentru tine,

într-o picătură de sânge

spartă în zâmbetul subţire al buzelor.

eşti singură sunt aici... dar nu cu tine,

n-am voie să te strig,

cum te-am chemat de atâtea ori...

acum nu, acum nu am voie

să te rog să mai stai.

îţi privesc corpul înţepenit

sub soarele impasibil de toamnă,

nimic nu s-a schimbat

doar ai început să-ţi proiectezi nefiinţă

în prezentul meu

gesturile, cuvintele

stau prinse într-un ochi lipsit de tine.

tristeţea este că nu poţi să mai împarţi

cu mine inima plină de bucurie,

în acest anotimp al roadelor coapte,

ai coborât în ţărână să ţii în mâini rădăcinile

fără să tulburi sonora dimensiune a vieţii,

picătură cu picătură curgi

în simetrica rotire a anotimpurilor.

mirosul tău, vocea ta, privirea ta

nu sunt în acest trup înţepenit

peste care se ridică ţărână

de la pământ la păsări.

n-am voie să plâng

să nu-ţi tulbur liniştea,

libertatea redobândită...

sunt doar o umbră întrebătoare

nu pot să văd dincolo de chipul lumii

tot ceea ce voi deveni

într-un azi definitiv.